CELEX: 32015R0802
Language: da
Date: 2015-05-19 00:00:00
Title: Rådets forordning (EU) 2015/802 af 19. maj 2015 om suspension af den fælles toldtarifs autonome toldsatser for visse tunge olier og lignende produkter

23.5.2015   
            
            
               DA
            
            
               Den Europæiske Unions Tidende
            
            
               L 128/2
            
         RÅDETS FORORDNING (EU) 2015/802
   af 19. maj 2015
   om suspension af den fælles toldtarifs autonome toldsatser for visse tunge olier og lignende produkter
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 31,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Under pos. 2710 i den kombinerede nomenklatur, jf. bilag I til Rådets forordning (EØF) nr. 2658/87 (1), suspenderes den fælles toldtarifs autonome toldsatser (»toldsatser«) for visse olier og lignende produkter, hvis indhold af ikkearomatiske forbindelser — beregnet efter vægt — er større end deres indhold af aromatiske forbindelser, forudsat at disse olier og lignende produkter er bestemt til at undergå en bestemt proces og er omfattet af proceduren for særligt anvendelsesformål som fastlagt i Kommissionens forordning (EØF) nr. 2454/93 (2) (»proceduren for særligt anvendelsesformål«).
            
         
               (2)
            
            
               Visse olier og lignende produkter, hvis indhold af aromatiske forbindelser — beregnet efter vægt — er større end deres indhold af ikkearomatiske forbindelser (»tunge olier og lignende produkter«) blev indtil den 3. april 2013 også tariferet under pos. 2710 og var dermed toldfritaget i en ubestemt periode.
            
         
               (3)
            
            
               Siden den 4. april 2013 er disse tunge olier og lignende produkter imidlertid blevet tariferet under pos. 2707 uden toldfritagelse.
            
         
               (4)
            
            
               Med virkning fra den 1. juli 2014 blev disse tunge olier og lignende produkter ved Rådets forordning (EU) nr. 1387/2013 (3) indrømmet en midlertidig suspension af autonome toldsatser.
            
         
               (5)
            
            
               Da der i Unionen imidlertid ikke findes udbydere af sådanne tunge olier og lignende produkter, burde denne midlertidige suspension af autonome toldsatser have været anvendt uden afbrydelse i perioden fra den 4. april 2013 til den 30. juni 2014, forudsat at disse tunge olier og lignende produkter var bestemt til anvendelse som raffinaderiråmateriale til at undergå en bestemt proces og var omfattet af proceduren for særligt anvendelsesformål.
            
         
               (6)
            
            
               Med henblik på i tilstrækkelig grad at sikre den midlertidige suspension af autonome toldsatser, for så vidt angår disse tunge olier og lignende produkter henhørende under KN-kode 2707 99 99, bør den midlertidige suspension anvendes med tilbagevirkende kraft fra den 4. april 2013 til den 30. juni 2014.
            
         
               (7)
            
            
               For at give virkning til en sådan tilbagevirkende suspension af autonome toldsatser, bør den tilbagevirkende kraft af den tilhørende bevilling til særligt anvendelsesformål, jf. artikel 294, stk. 3, i forordning (EØF) nr. 2454/93, også forlænges indtil den 4. april 2013 —
            
         VEDTAGET DENNE FORORDNING:
   Artikel 1
   Fra den 4. april 2013 til den 30. juni 2014 suspenderes de autonome toldsatser for tunge olier og lignende produkter henhørende under KN-kode 2707 99 99, der er bestemt til anvendelse som raffinaderiråmateriale til at undergå en af de særlige processer, der er beskrevet i supplerende bestemmelse 5 til kapitel 27 i anden del af den kombinerede nomenklatur, jf. bilag I til forordning (EØF) nr. 2658/87, forudsat at reglerne om proceduren for særlige anvendelsesformål, der er fastsat i artikel 291-300 i forordning (EØF) nr. 2454/93, er anvendt.
   Med henblik på stk. 1 kan den tilbagevirkende kraft af en bevilling til særlige anvendelsesformål, jf. artikel 294, stk. 3, i forordning (EØF) nr. 2454/93, forlænges indtil den 4. april 2013, forudsat at alle de betingelser, der er fastsat i artikel 294, stk. 3, i nævnte forordning, er opfyldt.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. maj 2015.
      
         
            På Rådets vegne
         
         E. RINKĒVIČS
         
            Formand
         
      
   
   
      (1)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).
   
      (2)  Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).
   
      (3)  Rådets forordning (EU) nr. 1387/2013 af 17. december 2013 om suspension af den fælles toldtarifs autonome toldsatser for visse landbrugs- og industriprodukter og om ophævelse af forordning (EU) nr. 1344/2011 (EUT L 354 af 28.12.2013, s. 201).